b'\n_START_ARTICLE_\nMorejski despotat\n_START_SECTION_\nZgodovina\n_START_PARAGRAPH_\nMorejski despotat je bil ustanovljen na ozemlju nekdanje frankovske Ahajske kne\xc5\xbeevine. Slednja je bila ustanovljena na bizantinskem ozemlju po \xc4\x8detrti kri\xc5\xbearski vojni (1204). Ahajski knez Viljem II. Villehardouin je bil v bitki z bizantinskim cesarjem Mihaelom VIII. Paleologom pri Pelagoniji pora\xc5\xbeen in se moral odkupiti s predajo ve\xc4\x8dine vzhodnega dela Moreje in novozgrajenih trdnjav. Predano ozemlje je postalo jedro Morejskega despotata._NEWLINE_Leta 1349 je bizantinski cesar Ivan VI. Kantakuzen ozemlje reorganiziral kot apana\xc5\xbeo za svojega sina, despota Manuela Kantakuzena. Po Manuelovi smrti leta 1380 je Morejo zasedla rivalska dinastija Paleologov in lete 1383 za despota imenovala Teodorja I. Paleologa. Teodor je vladal do leta 1407, utrdil bizantinsko oblast in nazadnje priznal suverenost ekspanzionisti\xc4\x8dnega Osmanskega cesarstva. Prizadeval si je o\xc5\xbeiviti  lokalno gospodarstvo, tako da je povabil Albance, da se naselijo na njegovem ozemlju._NEWLINE_Kasnej\xc5\xa1i despoti so bili Konstantin, Dimitrij in Toma\xc5\xbe,  sinovi cesarja Manuela II. Paleologa, brata despota Teodorja. Ko je za\xc4\x8dela v 15. stoletju mo\xc4\x8d Latincev na Peloponezu pojemati, se je despotat raz\xc5\xa1iril in leta 1430 obsegal cel polotok. Nekaj let kasneje je sultan Murat II. uni\xc4\x8dil bizantinsko obrambo polotoka, zid Heksamilion na Korintski o\xc5\xbeini med polotokom in celino. Njegov napad je osvajalcem odprl pot na Peloponez, kar Muratu II. zaradi prezgodnje smrti ni uspelo. Njegov naslednik Mehmed II. Osvajalec je leta 1453 osvojil bizantinsko prestolnico Konstantinopel. Despota Toma\xc5\xbe in Dimitrij Paleolog prestolnici nista poslala pomo\xc4\x8di, ker se \xc5\xa1e nista opomogla od nedavnih osmanskih napadov. _NEWLINE_Njuna nekompetentnost je leta 1453 spro\xc5\xbeila albansko-gr\xc5\xa1ki upor proti njima, despota pa sta za zatiranje upora na pomo\xc4\x8d poklicala Osmane. Ve\xc4\x8d vplivnih gr\xc5\xa1kih in albanskih Morejcev je v tem \xc4\x8dasu sklenilo s sultanom zasebne mirovne sporazume. Despota po ve\xc4\x8d letih nekompetentnega vladanja sultanu nista pla\xc4\x8dala letnega davka in se sama uprla Osmanskemu cesarstvu. Mehmed II. je maja 1460 napadel Morejo in  aretiral Toma\xc5\xbea Paleologa, mlaj\xc5\xa1i brat Dimitrij pa je pobegnil. Osmani so do konca leta osvojili vsa ve\xc4\x8dja gr\xc5\xa1ka mesta._NEWLINE_Osmanske oblasti ni priznalo nekaj delov Moreje, med njimi kamnit polotok Monemvazija, ki je bil sprva nekaj \xc4\x8dasa v posesti katalonskega gusarja. Ko so ga prebivalci pregnali, so s Toma\xc5\xbeevim soglasjem pred koncem leta 1460 sprejeli za\xc5\xa1\xc4\x8dito pape\xc5\xbea  Pija II._NEWLINE_Polotok Mani na jugu Moreje se je upiral pod ohlapno koalicijo lokalnih klanov, potem pa pri\xc5\xa1el pod bene\xc5\xa1ko oblast. \xc4\x8cisto zadnje svobodno ozemlje je bil Salmeniko na severozahodu Moreje. Upornike je vodil voja\xc5\xa1ki poveljnik Graicas Paleolog, stacioniran v gradu Salmeniko. Graicas,  njegova garnizija in nekaj doma\xc4\x8dinov je grad branilo do julija 1461, potem pa so obegnili na bene\xc5\xa1ko ozemlje. Zadnja svobodna bizantinska posest je prenehala obstajati.'